Төсөл

**МОНГОЛ УЛСЫН ХУУЛЬ**

2020 оны ... дугаар Улаанбаатар

сарын ...-ний өдөр хот

**АЖ АХУЙН ҮЙЛ АЖИЛЛАГААНЫ ТУСГАЙ**

**ЗӨВШӨӨРЛИЙН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Аж ахуйн үйл ажиллагааны тусгай зөвшөөрлийн тухай хуульд дор дурдсан агуулгатай 15 дугаар зүйлийн 15.15.13, 15.15.14, 15.15.15, 15.15.16, 15.15.17, 15.15.18, 15.15.19 дэх заалт тус тус нэмсүгэй:

1/“15.15.13.салбар зам барих;”

2/“15.15.14.төмөр замын дэд бүтцийн үйлчилгээ үзүүлэх;”

3/“15.15.15.салбар замын үйлчилгээ үзүүлэх;”

4/“15.15.16.төмөр замын дээд ба доод бүтцийн барилга угсралтын ажил гүйцэтгэх;”

5/“15.15.17.төмөр замын дэд бүтцийн иж бүрдлийн хэсгийг үйлдвэрлэх, угсрах, засварлах үйл ажиллагаа эрхлэх;”

6/“15.15.18.төмөр замын дэд бүтэц, хөдлөх бүрэлдэхүүний зураг төсөл боловсруулах, хяналт тавих, зөвлөх үйлчилгээ үзүүлэх;”

7/“15.15.19.төмөр замын дэд бүтэц, хөдлөх бүрэлдэхүүнд техникийн үзлэг, оношлогоо хийх.”

**2 дугаар зүйл.**Аж ахуйн үйл ажиллагааны тусгай зөвшөөрлийн тухай хуулийн 15 дугаар зүйлийн 15.15.1, 15.15.11 дэх заалтыг дор дурдсанаар тус тус өөрчлөн найруулсугай:

1/“15.15.1.төмөр замын дэд бүтэц барих;”

2/“15.15.11.төмөр замын хөдлөх бүрэлдэхүүн, түүний эд анги, эдлэхүүнийг үйлдвэрлэх, угсрах, засварлах, сэргээн засварлах үйл ажиллагаа эрхлэх;”

**3 дугаар зүйл.**Энэ хуулийг Төмөр замын тээврийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

**МОНГОЛ УЛСЫН ИХ ХУРЛЫН ДАРГА Г.ЗАНДАНШАТАР**

Төсөл

**МОНГОЛ УЛСЫН ХУУЛЬ**

2020 оны ... дугаар Улаанбаатар

сарын ...-ний өдөр хот

**ЗӨРЧЛИЙН ТУХАЙ ХУУЛЬД**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Зөрчлийн тухай хуулийн дараах заалтыг дор дурдсанаар өөрчлөн найруулсугай:

**1/14.10 дугаар зүйл.Төмөр замын тээврийн тухай хууль зөрчих**

“1.Төмөр замын тээврийн сүйрэл, осол, аюулгүй байдал алдагдсан үйл явдлаас урьдчилан сэргийлэх арга хэмжээг аваагүй буюу зохих ёсоор аваагүй, мэдээлээгүй, ангиллыг буруу тогтоосон, сэргээн босгох, шинжлэн шалгах үйл ажиллагаанд саад учруулсан бол төмөр замын тээвэрлэлтийн үйл ажиллагаанд оролцогч, нийтийн, дагнасан хэрэглээний зам, талбай эзэмшигч нэг мянган нэгжтэй тэнцэх хэмжээний төгрөгөөр, хуулийн этгээдийг арван мянган нэгжтэй тэнцэх хэмжээний төгрөгөөр торгоно.

2.Төмөр замын тээврийн дүрэм, журам, захиргааны хэм хэмжээний акт, техникийн зохицуулалт, стандарт, норм нормативыг зөрчсөн бол буруутай этгээдээс учруулсан хохирол, нөхөн төлбөрийг гаргуулж, хүнийг таван зуун нэгжтэй тэнцэх хэмжээний, хуулийн этгээдийг таван мянган нэгжтэй тэнцэх хэмжээний төгрөгөөр торгоно.

3.Хуульд заасныг зөрчиж:

3.1.төмөр замын аюултай бүсэд зөвшөөрөлгүй нэвтэрсэн, үйл ажиллагаа явуулсан, галт тэрэгний хөдөлгөөнийг саатуулсан, зогсоосон, хөдлөх бүрэлдэхүүний дээвэр, гишгүүр дээр зорчсон, төмөр зам дээр эд зүйл тавьсан, мал, ердийн хөсөг, тээврийн хэрэгслийг төмөр замын гарамгүй гарцаар гаргасан бол хүнийг нэг зуун тавин нэгжтэй тэнцэх хэмжээний төгрөгөөр, хуулийн этгээдийг нэг мянга таван зуун нэгжтэй тэнцэх хэмжээний төгрөгөөр торгоно;

3.2.төмөр замын зурвас газар, төмөр замын тээврийн зориулалттай газарт мал бэлчээсэн, төмөр замын тээвэрт холбогдолгүй ажил, үйлдвэрлэл, үйлчилгээ эрхэлсэн, аюултай бодис үйлдвэрлэх, хадгалах, ачих, буулгах журам зөрчсөн, зориулалтын бус барилга, байгууламж барьсан, газрын хэвлийг ухсан, ашигт малтмалын хайгуул хийсэн, олборлолт явуулсан, төмөр замаар аюултай ачаа тээвэрлэх, ачих, буулгах, хадгалах журмыг зөрчсөн бол хүнийг нэг зуун тавин нэгжтэй тэнцэх хэмжээний төгрөгөөр, хуулийн этгээдийг нэг мянга таван зуун нэгжтэй тэнцэх хэмжээний төгрөгөөр торгоно;

**3.3.**төмөр замын зурвас газар, төмөр замын тээврийн зориулалттай газартжагсаал, цуглаан зохион байгуулсан бол хүнийг нэг зуун тавин нэгжтэй тэнцэх хэмжээний төгрөгөөр, хуулийн этгээдийг нэг мянга таван зуун нэгжтэй тэнцэх хэмжээний төгрөгөөр торгоно**;**

3.4.хот, тосгоны хилийн заагаас гадна орших хамгаалалтын бүсэд төмөр замын байгууллагаас бусад байгууллага, аж ахуйн нэгж байрлуулсан, иргэд оршин суусан бол хүнийг нэг зуун тавин нэгжтэй тэнцэх хэмжээний төгрөгөөр, хуулийн этгээдийг нэг мянга таван зуун нэгжтэй тэнцэх хэмжээний төгрөгөөр торгоно.

4.Хуулиар хориглосон төмөр замын дэд бүтэц, салбар зам, хөдлөх бүрэлдэхүүн, чингэлэг, техник хэрэгсэл, технологийг төмөр замын тээвэрт ашигласан болхүнийг нэг мянган нэгжтэй тэнцэх хэмжээний, хуулийн этгээдийг арван мянган нэгжтэй тэнцэх хэмжээний төгрөгөөр торгоно.

5.Төмөр замын дэд бүтцийн бүрдэл хэсэг**,** төмөр замын байгууламж, хамгаалалтын тор, хаалт, хөдлөх бүрэлдэхүүний эд анги, тоноглолыг эвдсэн, гэмтээсэн бол учруулсан хохирол, нөхөн төлбөрийг гаргуулж хүнийг таван зуун нэгжтэй тэнцэх хэмжээний төгрөгөөр, хуулийн этгээдийг таван мянган нэгжтэй тэнцэх хэмжээний төгрөгөөр торгоно.

6.Салбар зам эзэмшигч нь салбар замаар дамжин өнгөрөх тээвэрлэлт хийж байгаа тээвэрлэгчийн үйл ажиллагаанд үндэслэлгүйгээр саад учруулсан бол хүнийг хоёр зуун нэгжтэй тэнцэх хэмжээний төгрөгөөр, хуулийн этгээдийг хоёр мянган нэгжтэй тэнцэх хэмжээний төгрөгөөр торгоно.

7.Тээвэрлэгч, ачаа илгээгч, хүлээн авагч, тээвэр зуучлагч нь бусдын эзэмшлийн хөдлөх бүрэлдэхүүн, чингэлгийг эзэмшигчийн зөвшөөрөлгүй ашигласан, ачилтад авсан бол учруулсан хохирол, нөхөн төлбөрийг гаргуулж хүнийг хоёр зуун нэгжтэй тэнцэх хэмжээний төгрөгөөр, хуулийн этгээдийг хоёр мянган нэгжтэй тэнцэх хэмжээний төгрөгөөр торгоно.

8.Төмөр замын тусгай зөвшөөрлийн үндсэн дээр эрхлэх үйл ажиллагаа эрхлэхдээ:

8.1.тусгай зөвшөөрөлгүй;

8.2.тусгай зөвшөөрлийн нөхцөл, шаардлага хангаагүй;

8.3.тусгай зөвшөөрлийг бусдад шилжүүлсэн;

8.4.бусдын тусгай зөвшөөрлөөр эрхэлсэн бол учруулсан хохирол, нөхөн төлбөрийг гаргуулж хүнийг нэг мянган нэгжтэй тэнцэх хэмжээний төгрөгөөр, хуулийн этгээдийг арван мянган нэгжтэй тэнцэх хэмжээний төгрөгөөр торгоно.

9. Тээвэрлэлтийн үйл ажиллагаанд оролцогч Төмөр замын тээврийн тухай хуульд заасан үүргээ биелүүлээгүй буюу зохих ёсоор биелүүлээгүй бол учруулсан хохирол, нөхөн төлбөрийг гаргуулж хүнийг нэг мянган нэгжтэй тэнцэх хэмжээний төгрөгөөр, хуулийн этгээдийг арван мянган нэгжтэй тэнцэх хэмжээний төгрөгөөр торгоно.

**2 дугаар зүйл.** Энэ хуулийг Төмөр замын тээврийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

**МОНГОЛ УЛСЫН ИХ ХУРЛЫН ДАРГА Г.ЗАНДАНШАТАР**

Төсөл

**МОНГОЛ УЛСЫН ХУУЛЬ**

2020 оны ... дугаар Улаанбаатар

сарын ...-ний өдөр хот

**УЛСЫН ТЭМДЭГТИЙН ХУРААМЖИЙН ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Улсын тэмдэгтийн хураамжийн тухай хуульд доор дурдсан агуулгатай дараах заалт нэмсүгэй:

**1/29 дүгээр зүйлийн 29.1.12 дахь заалт**

“29.1.12.салбар зам барих тусгай зөвшөөрөл олгоход 2.000.000-5.000.000 төгрөг;”

**2/29 дүгээр зүйлийн 29.1.13 дахь заалт**

“29.1.13.төмөр замын дэд бүтцийн үйлчилгээ үзүүлэх тусгай зөвшөөрөл олгоход 2.000.000-5.000.000 төгрөг;”

**3/29 дүгээр зүйлийн 29.1.14 дэх заалт**

“29.1.14.салбар замын үйлчилгээ үзүүлэх тусгай зөвшөөрөл олгоход 2.000. 000-5.000.000 төгрөг;”

**4/29 дүгээр зүйлийн 29.1.15 дахь заалт**

“29.1.15.төмөр замын дээд ба доод бүтцийн барилга угсралтын ажил гүйцэтгэх тусгай зөвшөөрөл олгоход 2.000.000-5.000.000 төгрөг;”

**5/29 дүгээр зүйлийн 29.1.16 дахь заалт**

“29.1.16.төмөр замын дэд бүтцийн иж бүрдлийн хэсгийг үйлдвэрлэх, угсрах, засварлах, сэргээн засварлах үйл ажиллагаа эрхлэх тусгай зөвшөөрөл олгоход 2.000.000-5.000.000 төгрөг;”

**6/29 дүгээр зүйлийн 29.1.17 дахь заалт**

“29.1.17.төмөр замын дэд бүтэц, хөдлөх бүрэлдэхүүний зураг төсөл боловсруулах, хяналт тавих зөвлөх үйлчилгээ үзүүлэх тусгай зөвшөөрөл олгоход 2.000.000-5.000.000 төгрөг;”

**7/29 дүгээр зүйлийн 29.1.18 дахь заалт**

“29.1.18.төмөр замын дэд бүтэц, хөдлөх бүрэлдэхүүнд техникийн үзлэг, оношлогоо хийх тусгай зөвшөөрөл олгоход 2.000.000-5.000.000 төгрөг.”

**2 дугаар зүйл.**Улсын тэмдэгтийн хураамжийн тухай хуулийн дараах заалтыг дор дурдсанаар өөрчлөн найруулсугай:

**1/29 дүгээр зүйлийн 29.1.1 дэх заалт**

“29.1.1.төмөр замын дэд бүтэц барих тусгай зөвшөөрөл олгоход 6.400.000-16.000.000 төгрөг;”

**2/29 дүгээр зүйлийн 29.1.2 дахь заалт**

“29.1.2.төмөр замын хөдлөх бүрэлдэхүүн, түүний эд анги, эдлэхүүнийг үйлдвэрлэх, угсрах, засварлах, сэргээн засварлах үйл ажиллагаа эрхлэх тусгай зөвшөөрөл олгоход 2.000.000-5.000.000 төгрөг.”

**3 дугаар зүйл.**Энэ хуулийг Төмөр замын тээврийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

**МОНГОЛ УЛСЫН ИХ ХУРЛЫН ДАРГА Г.ЗАНДАНШАТАР**

Төсөл

**МОНГОЛ УЛСЫН ХУУЛЬ**

2020 оны ... дугаар Улаанбаатар

сарын ...-ний өдөр хот

**ХУУЛЬ ХҮЧИНГҮЙ БОЛСОНД ТООЦОХ ТУХАЙ**

**1 дүгээр зүйл.**2007 оны 7 дугаар сарын 5-ны өдөр баталсан Төмөр замын тээврийн тухай хуулийг хүчингүй болсонд тооцсугай.

**2 дугаар зүйл.**Энэ хуулийг Төмөр замын тээврийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

**МОНГОЛ УЛСЫН ИХ ХУРЛЫН ДАРГА Г.ЗАНДАНШАТАР**